Alergologai diagnozuoja ir gydo vaikų alergines ligas (šienligę, bronchinę astmą, atopinį dermatitą, Kvinkės edemą, vabzdžių įgėlimus, maisto, vaistų sukeltas alergines reakcijas, anafilaksinį šoką ir kt.) bei ligas, pasireiškiančias sutrikusiu imunitetu. Daugiau informacijos apie gydytojus alergologus ir klinikinius imunologus mūsų Centre ČIA Alergija gali pasireikšti bet kokiame amžiuje. Pirmieji alergijos požymiai 60 proc. žmonių atsiranda vaikystėje (iki 4–5 metų). Anksti prasidėjusios alerginės ligos tai paūmėdamos, tai aprimdamos dažnai kamuoja visą gyvenimą – tampa lėtinėmis. Alergija maistui 2–3 kartus dažniau pasitaiko vaikams nei suaugusiesiems. Įvairių autorių duomenimis, nustatoma 6–8  proc. mažų vaikų iki 3 metų, 3–5 proc. vyresnių vaikų, 1–3 proc. suaugusiųjų. Maži vaikai dažniau alergiški karvės pieno, kiaušinių, sojų baltymams, kviečiams, mokyklinio amžiaus vaikai – žuvies baltymams, žemės ir medžių riešutams, vaisiams, daržovėms. Alergija maistui kūdikystėje dažnai pasireiškia tokia forma, kaip atopinis dermatitas ir virškinimo sutrikimai. Augdamas vaikas įsijautrina įkvepiamiesiems alergenams, todėl gali susirgti bronchų astma ir (arba) alerginiu rinitu. Kūdikių ir vaikų viršutinis odos sluoksnis yra plonesnis, todėl oda yra jautresnė nei suaugusiųjų, prakaito ir riebalų liaukos veikia silpniau, oda pralaidesnė, ją labiau veikia saulės spinduliai. Dėl visų šių priežasčių kūdikių ir vaikų oda labiau pažeidžiama ir linkusi išsausėti. Per sausą ir pažeistą odą lengviau patenka įvairios cheminės medžiagos, kurios gali sukelti alerginį kontaktinį dermatitą. Taigi,  alerginis bėrimas kūdikiui yra pakankamai dažnas. Per pažeistą odą sergantieji atopiniu dermatitu gali įsijautrinti įkvepiamiems alergenams (pvz. namų dulkių erkėms), o tai gali skatinti bronchų astmos, alerginio rinito vystymąsi. Paauglystės laikotarpiu padidėja alergija aplinkos alergenams, pvz. kosmetikos priemonėms, buitinei chemijai ir kt. Anksti ir tiksliai nustatyta alergija, padės išvengti kamuojančių negalavimų ar lėtinių ligų (bronchinės astmos) vystymosi.